ሁሉንም አስፈላጊ ህጋዊ ሂደቶችን ካሟሉ በኋላ ለህክምና ወደ ሀገረ እስራኤል እንዳይወጡ የተከለከሉት የእነ ብ/ጄኔራል ተፈራ ማሞ ጉዳይ እስካሁን እልባት አላገኘም። አማራ ሚዲያ ማዕከል/አሚማ ህዳር 6 ቀን 2015 ዓ/ም … አዲስ አበባ ሸዋ ለህክምና ጉዳይ ወደ እስራኤል አገር እንዳይወጡ የተከለከሉት ጄኔራል ተፈራ ማሞ እና ባለቤታቸው መነን ኃይሌ ህዳር 5/2015 ከሰዓት በኋላ ወደ ኢምግሬሽን ቢሮ በማቅናት ማን እና ለምን እንደከለከላቸው ጠይቀዋል። ቢሮውም "እኛ አልከለከልንም፤ የደረሰን የክልከላ ወረቀትም የለም" የሚል ምላሽ የሰጣቸው ስለመሆኑ ለአማራ ሚዲያ ማዕከል (አሚማ) የደረሰው መረጃ አመልክቷል። ከኢሚግሬሽን የፓስፖርት ጉዳይን የሚመለከተው ክፍል ተሰጥቷል የተባለው ምላሽ እንዳመለከተው:_ 1) ከሀገር እንዳይወጡ የሚል ከፍርድ ቤት ወይም ከሌላ አካል የተጻፈ የእገዳ ወረቀት አልደረሰንም፣ 2) በዚህም መሰረት የኢምግሬሽን ተቋሙም አልከለከለም። "በፍ/ቤት የተከለከለ ደብዳቤ ቢደርሰን ኖሮ አውጥተን እገዳውን እናሳያችሁ ነበር" በሚል ምላሽ መሰጠቱ ተመላክቷል። እነ ብ/ጄኔራል ተፈራ ማሞ ሁሉንም ህጋዊ ሂደቶች ካሟሉ በኋላ ጥቅምት 30/2015 ምሽት ለበረራ አየር መንገድ ሲደርሱ "ከበላይ በመጣ መመሪያ/ትዕዛዝ ነው" በሚል ለህክምና ጉዳይ ወደ ሀገረ እስራኤል እንዳይጓዙ ክልከላ የተደረገባቸው መሆኑ ይታወሳል። መንግስት ብ/ጄኔራል ተፈራ ማሞ ከአሁን ቀደም ላጋጠማቸው የጥይት ምት እና ጥይቱም ከሰውነታቸው እንዳልወጣ በመገንዘብ ሊያሳክማቸው ሲገባ ከሀገር ወጥተው እንዳይታከሙ መከልከሉ አሳዛኝ እና አሳፋሪ ድርጊት ስለመሆኑ የአማራ ሚዲያ ማዕከል (አሚማ) ምንጮች ተናግረዋል። ጄኔራሉ የመፈንቅለ መንግስት ሙከራ በሚል በህወሓት ኢህአዴግ ለ9 ዓመት በግፍ ከመታሰራቸው በፊት ከ19ነኛ ዓመት እድሜያቸው ጀምሮ ለ25 ዓመታት በመከላከያ ሰራዊት ውስጥ ከአባልነት እስከ ብ/ጄኔራልነት እና የእዝ አመራርነት ድረስ ከፍተኛ ተጋድሎ ማድረጋቸው ይታወቃል። በነበረው ህዝባዊ የለውጥ ትግል ጫና ምክንያትም ከእነ ጄኔራል አሳምነው ጽጌ (ከሰኔ 15/2011ዱ የባለስልጣናት ግድያ ጋር በማያያዝ በመንግስት የጸጥታ አካላት በጥይት የተገደሉት)፣አምሳ አለቃ አበበ መልኬ እና ሌሎች አመራሮች ጋር በ2010 ነበር ከ9 ዓመታት የግፍ እስር ቆይታ በኋላ የተፈቱት። ብ/ጄኔራል ተፈራ ማሞ በ2010 ዓ/ም ከተፈቱ በኋላም ሁለት ጊዜ የአማራ ልዩ ኃይል አዛዥ በመሆን አገልግለዋል፤ ሁለት ጊዜም መታሰራቸው የሚታወስ ነው።
Source: Link to the Post